Fanie Olivier, John Miles en Pieter Haasbroek is ’n groep skrywers wat Pretoria-PEN wil herkonstitueer. Hieronder is hul motivering en ’n oproep aan skrywers om aan te sluit.
Hierdie brief is aan die langerige kant (jammer daaroor), maar dis miskien belangrik in die lig van die feit dat Dan Roodt onlangs in ‘n fietsryverslag in Rapport na homself verwys het as die nuut-herverkose president van “Pretoria-PEN”. Hy het ook ’n nuwe webwerf vir sy vereniging geloods en het nou begin met ’n veldtog om lede te werf vir "Pretoria-PEN".
Pretoria-PEN is in 2006 deur die internasionale PEN erken. Dit dien as ’n sentrum vir alle Afrikaanse skrywers orals, en die naam is destyds voorgestel deur die sekretariaat van PEN International.
In Oktober het Pieter Haasbroek, John Miles en Fanie Olivier begin om ander lede op die webwerf se ledelys se mening te toets oor ’n voorstel om die sentrum op ’n verantwoordelike en deursigtige manier te herkonstitueer nadat ’n uitgebreide ledeveldtog van stapel gestuur is. Daar was uiteindelik 33 mense op die lys wat ons kon opspoor en 27 wat op die briewe gereageer het. ’n Voorstel in hierdie verband is deur die oorgrote meerderheid van die destydse lede aanvaar.
Nuwe lede het skielik opgeduik, volmagte is links en regs ingevorder, en mense is vir die bestuur genomineer deur mense wat nie die vergadering bygewoon het nie. Ten spyte van al die doenighede het net vyf mense daardie vergadering bygewoon, genoeg om volgens Dan ’n kworum te vorm om ’n Afrikaanse skrywersliggaam te vorm en ’n grondwet aan te neem. Van daardie vyf was net Dan en Karin Roodt ooit lede wat deur ’n bestuur goedgekeur is. Die drie ander mense wat die kworum help vorm het, was Andre Alkema, Ben Pieters en Christo Pretorius. Dit is op grond van hierdie vergadering dat Dan beweer dat hy herverkies is as president.
Op die oomblik is die "Pretoria-PEN" waarvan Dan skryf, dus net sy eie skepping na aanleiding van die "jaarvergadering" waar vyf mense teenwoordig was. Die grondwet is sy grondwet.